**ขอบข่ายการดำเนินงาน (Terms of Reference : TOR)**

**โครงการพัฒนา****มาตรฐานการปฏิบัติต่อสัตว์ : แนวทางการปฏิบัติต่อสัตว์ป่าเพื่องานทางวิทยาศาสตร์** **(กลุ่มสัตว์เลี้ยงลูกด้วยนม)   
(Standards Development Project of Animal Treatments : Guidelines for the Treatments of Wildlife for Scientific Purposes (Mammalian Group))**

-------------------------

**๑. หลักการและเหตุผล**

นับแต่อดีตจนถึงปัจจุบัน สัตว์ป่าจำนวนมากได้ถูกใช้ประโยชน์โดยมนุษย์ ทั้งการล่าเพื่อนำมาเป็นอาหาร แรงงาน สัตว์เลี้ยง ตลอดจนการพัฒนาเพื่อใช้เป็นสัตว์ทดลองในห้องปฏิบัติการ และความจำเป็นที่จะต้องใช้สัตว์เพื่อพัฒนาคุณภาพชีวิตของมนุษย์ยังคงมีอยู่ต่อไป เนื่องจากในหลายๆ กรณี ยังไม่มีวิธีการอื่นใด ที่จะนำมาใช้ทดแทนได้อย่างเท่าเทียมหรือดีกว่า ตลอดเวลาที่ผ่านมา ไม่เพียงแต่การล่าเท่านั้น แต่รวมถึง  
การใช้ประโยชน์จากสัตว์เพื่องานทางวิทยาศาสตร์จำนวนไม่น้อย โดยเฉพาะสัตว์ป่า ได้ถูกละเลยคุณธรรมและจรรยาบรรณที่พึงมีและไม่คำนึงถึงชีวิตสัตว์ที่จะต้องสูญเสียไปในการทดลองแต่ละครั้ง ไม่คำนึงถึงวิธีการกระทำต่อสัตว์ที่อาจทำให้เกิดความเจ็บปวดและทรมาน ไม่คำนึงถึงความกดดันจากการกักขังและการสูญเสียอิสรภาพ และที่สำคัญไม่ได้คำนึงถึงประชากรในพื้นที่และความเชื่อมโยงในระบบนิเวศที่อาจส่งผลต่อ  
ความเสี่ยงในการสูญพันธุ์ของสัตว์แต่ละชนิด ถึงแม้ว่าประเทศไทยจะมีกฎหมายที่คุ้มครองการล่าและการค้าสัตว์ป่า รวมถึงสัตว์ป่าที่อาศัยในน้ำ เพื่ออนุรักษ์ประชากรและระบบนิเวศของสัตว์แต่ละชนิด   
เช่น พระราชบัญญัติการประมง พ.ศ. ๒๕๕๘ พระราชบัญญัติสงวนและคุ้มครองสัตว์ป่า พ.ศ. ๒๕๖๒ และ พระราชบัญญัติอุทยานแห่งชาติ พ.ศ. ๒๕๖๒ เป็นต้น แต่ก็มิมีแนวทางหรือมาตรฐานใดๆ ที่กล่าวถึงอย่างเป็นรูปธรรมในการปฏิบัติต่อสัตว์ป่าเหล่านี้เพื่องานทางวิทยาศาสตร์ ดังนั้น การพัฒนาวิธีการปฏิบัติต่อสัตว์ป่าเพื่องานทางวิทยาศาสตร์อย่างมีจรรยาบรรณและมีมาตรฐาน จะช่วยให้นักวิจัยและนักวิชาการต่างๆ สามารถใช้เป็นแนวทางในการปฏิบัติต่อสัตว์อย่างถูกต้อง เหมาะสม และเป็นผลดีต่อการพัฒนาคุณภาพชีวิตของมนุษย์และสัตว์ต่อไป

อย่างไรก็ตาม “สัตว์ป่า” ในที่นี้มิได้หมายถึงสัตว์ที่อาศัยอยู่ในป่าเพียงอย่างเดียว แต่รวมถึงสัตว์ทุกชนิด   
ที่เกิดและดำรงอยู่ในสภาพธรรมชาติ โดยมิได้รวมถึงสัตว์พาหนะ สัตว์เลี้ยง และสัตว์ทดลองที่ได้รับการสืบสายพันธุ์และเพาะพันธุ์โดยมนุษย์มาช้านาน และได้ตัดขาดจากระบบนิเวศเดิมในสภาวะธรรมชาติโดยสิ้นเชิง ปัจจุบันนั้น สัตว์ป่ามีจำนวนน้อยลดลงอย่างต่อเนื่อง บางชนิดใกล้สูญพันธุ์ บางชนิดสูญพันธุ์ เพื่อรักษาสมดุลของธรรมชาติ   
การวิจัยและการอนุรักษ์สัตว์ป่า จึงจำเป็นที่จะต้องเกิดขึ้นพร้อมกันและดำเนินการอย่างเร่งด่วน

สำนักงานการวิจัยแห่งชาติ (วช.) โดยสถาบันพัฒนาการดำเนินการต่อสัตว์เพื่องานทางวิทยาศาสตร์ (สพสว.) มีหน้าที่โดยตรงในการพัฒนาและจัดทำระบบมาตรฐานการดำเนินงานและการปฏิบัติต่อสัตว์เพื่องาน  
ทางวิทยาศาสตร์ทุกสาขา ให้สอดคล้องกับมาตรฐานอันเป็นที่ยอมรับในระดับสากล ได้เห็นความสำคัญของการบริหารจัดการประเด็นทางจรรยาบรรณและมาตรฐานที่เกิดจากการใช้สัตว์เพื่องานทางวิทยาศาสตร์ที่เหมาะสมสำหรับสัตว์ของประเทศไทย แต่อย่างไรก็ตาม การดำเนินงานที่ผ่านมา ยังคงมุ่งเน้นแต่เพียงการดำเนินการต่อสัตว์ในห้องปฏิบัติการและในที่เลี้ยงเป็นหลัก เท่านั้น

ในการนี้ สพสว. วช. มีความประสงค์ที่จะผลักดันให้เกิดการพัฒนามาตรฐานการปฏิบัติต่อสัตว์ป่าเพื่องานทางวิทยาศาสตร์ โดยเฉพาะกลุ่มสัตว์มีกระดูกสันหลัง เนื่องจากสัตว์ในกลุ่มนี้ส่วนใหญ่แล้วมักจะเป็นสัตว์ที่อยู่ในห่วงโซ่อาหารชั้นบน (Upper food chain level) และเป็นกลุ่มสัตว์ที่มีความสำคัญ (Key species) ที่สามารถก่อให้เกิดผลกระทบต่อการควบคุมประชากรของสิ่งมีชีวิตอื่นๆ และระบบนิเวศได้เป็นอย่างเด่นชัด โดยในปีงบประมาณ ๒๕๖๔ สพสว. วช. ได้ริเริ่มดำเนินการจัดทำโครงการพัฒนามาตรฐานสัตว์เพื่องานทางวิทยาศาสตร์ : แนวทางการปฏิบัติต่อสัตว์ป่า โดยเริ่มจากกลุ่มสัตว์สะเทินน้ำสะเทินบกและสัตว์เลื้อยคลาน เพื่อจัดทำ   
“คู่มือหลักการปฏิบัติต่อสัตว์ป่าเพื่องานทางวิทยาศาสตร์จะเป็นมาตรฐานทางจรรยาบรรณการวิจัย/ข้อกำหนดและเป็นแนวทางปฏิบัติสำหรับนักวิจัยด้านสัตว์” สำหรับกลุ่มสัตว์สะเทินน้ำสะเทินบกและสัตว์เลื้อยคลาน และ  
ในปีงบประมาณ ๒๕๖๕ นี้ สพสว. วช. มีความประสงค์จะจัดทำโครงการต่อเนื่องของโครงการพัฒนามาตรฐานสัตว์เพื่องานทางวิทยาศาสตร์ : แนวทางการปฏิบัติต่อสัตว์ป่า ในกลุ่มของสัตว์เลี้ยงลูกด้วยนม เนื่องจากเป็นกลุ่มสัตว์ที่มีความสำคัญต่อระบบนิเวศเป็นอย่างยิ่งของประเทศไทย และมีความจำเป็นที่จะต้องมีการศึกษาเพื่อการอนุรักษ์อย่างเร่งด่วน เนื่องจากเป็นกลุ่มสัตว์ที่มีจำนวนประชากรน้อย อัตราการสืบพันธุ์ต่ำ และมีความเปราะบางต่อระบบนิเวศที่เปลี่ยนแปลงไปอย่างมาก รวมถึงความเสี่ยงต่อการโดนล่าเพื่อนำไปใช้ประโยชน์บ่อยครั้ง ดังนั้น การปฏิบัติต่อสัตว์ป่าเพื่องานทางวิทยาศาสตร์ที่ถูกต้องตามหลักจรรยาบรรณและมาตรฐานนั้น จะสามารถปกป้องสิทธิ์ที่พึงมีของสัตว์จากความเสี่ยงอันเนื่องมาจากงานวิจัย ลดอัตราการสูญเสียของสัตว์อย่างอย่างมีประสิทธิภาพและอนุรักษ์สัตว์และพื้นที่เหล่านี้ไว้ได้อย่างยั่งยืน

**๒. วัตถุประสงค์**

1. เพื่อจัดทำคู่มือหลักการปฏิบัติต่อสัตว์ป่าเพื่องานทางวิทยาศาสตร์ (กลุ่มสัตว์เลี้ยงลูกด้วยนม)   
   ที่เหมาะสมและเป็นแนวทางการจัดทำมาตรฐานที่สอดคล้องกับพระราชบัญญัติสัตว์เพื่องานทางวิทยาศาสตร์ พ.ศ. ๒๕๕๘ และหลักมาตรฐานสากล
2. เพื่อจัดทำข้อเสนอแนะเชิงนโยบายที่เกี่ยวข้องกับการปฏิบัติต่อสัตว์ป่าเพื่องานทางวิทยาศาสตร์ (กลุ่มสัตว์เลี้ยงลูกด้วยนม)
3. เพื่อประชาสัมพันธ์แนวทางการปฏิบัติอย่างเป็นรูปธรรมในเรื่องการปฏิบัติต่อสัตว์ป่า (กลุ่มสัตว์เลี้ยงลูกด้วยนม) เพื่องานวิจัยทางวิทยาศาสตร์ที่เป็นรูปธรรม

**๓. ผลที่คาดว่าจะได้รับ**

1. ได้คู่มือการปฏิบัติต่อสัตว์ป่าเพื่องานทางวิทยาศาสตร์ (กลุ่มสัตว์เลี้ยงลูกด้วยนม) ที่เหมาะสม   
   และสามารถพัฒนาไปสู่การจัดทำมาตรฐานที่สอดคล้องกับจรรยาบรรณการใช้สัตว์เพื่องานทางวิทยาศาสตร์ พ.ศ. ๒๕๕๔ พระราชบัญญัติสัตว์เพื่องานทางวิทยาศาสตร์ พ.ศ. ๒๕๕๘ พระราชบัญญัติสงวนและคุ้มครองสัตว์ป่า พ.ศ. ๒๕๖๒ และหลักมาตรฐานสากล
2. ได้แนวทางการปฏิบัติอย่างเป็นรูปธรรมในเรื่องการปฏิบัติต่อสัตว์ป่า (กลุ่มสัตว์เลี้ยงลูกด้วยนม)   
   เพื่องานทางวิทยาศาสตร์ สำหรับคณะกรรมการกำกับดูแลการดำเนินการต่อสัตว์เพื่องานทางวิทยาศาสตร์ของสถานที่ดำเนินการ (คกส.) คณะกรรมการจริยธรรมในสัตว์ นักวิจัย นักวิชาการ และผู้ที่เกี่ยวข้อง

**๔. ขอบเขตการดำเนินงาน**

1. ศึกษา/รวบรวม/วิเคราะห์/สังเคราะห์ข้อมูลที่เกี่ยวข้องกับมาตรฐานการปฏิบัติต่อสัตว์ป่าเพื่องานทางวิทยาศาสตร์ (กลุ่มสัตว์เลี้ยงลูกด้วยนม) ทั้งในและต่างประเทศ
2. จัดประชุมสนทนากลุ่ม (Focus group) อย่างน้อย ๒ ครั้ง ในรูปแบบออนไซต์ (On-site) หรือแบบออนไลน์ (Online) ดังนี้

๔.๒.๑ การประชุมสนทนากลุ่มเพื่อพิจารณาและวางแผนรูปแบบการดำเนินการ อย่างน้อย ๑ ครั้ง โดยมีผู้เข้าร่วมในแต่ละครั้งไม่ต่ำกว่า ๒๐๐ คน และครอบคลุมประเด็น ดังต่อไปนี้

๑) สถานภาพการวิจัย การอนุรักษ์ และมาตรฐานการปฏิบัติต่อสัตว์ป่าเพื่องานทางวิทยาศาสตร์ ของกลุ่มสัตว์เลี้ยงลูกด้วยนมทั้งในและต่างประเทศ

๒) แนวทางปฏิบัติและข้อเสนอแนะเชิงนโยบายที่เกี่ยวข้องในด้านการปฏิบัติต่อสัตว์ป่าเพื่องานทางวิทยาศาสตร์ (กลุ่มสัตว์เลี้ยงลูกด้วยนม) ในแง่มุมต่างๆ ทั้งการประเมินประชากร วิธีการจับหรือการได้มาซึ่งตัวอย่าง การควบคุมและการรับมือ การทำให้หมดสติ การขนย้าย สถานที่เลี้ยงและการดูแล การวิจัยโดยการไม่รุกล้ำร่างกาย การวิจัยโดยการรุกล้ำร่างกาย การวินิจฉัยตัวอย่างหลังการวิจัย การปล่อยคืนสู่ธรรมชาติ การการุณยฆาต และการเก็บรักษาตัวอย่างพิพิธภัณฑ์ให้ผู้ที่เกี่ยวข้องรับทราบ การใช้ประโยชน์จากข้อมูล และกระบวนการในการปกป้องสิทธิ์ในการอยู่รอดของสัตว์ป่าที่จะได้รับผลจากการใช้งานวิจัยทางวิทยาศาสตร์

หมายเหตุ สามารถปรับเปลี่ยนรูปแบบการประชุมสนทนากลุ่มโดยแบ่งเป็นการประชุมย่อยได้ตามความเหมาะสมของมาตรการป้องกันการแพร่ระบาดของโรคติดเชื้อไวรัสโคโรนา ๒๐๑๙ (COVID-19) แต่ทั้งนี้ จำนวนรวมของผู้เข้าร่วมการประชุมสนทนากลุ่มในแต่ละครั้ง   
(จากแต่ละการประชุมย่อย) จะต้องไม่ต่ำกว่า ๒๐๐ คน

๔.๒.๒ การประชุมสนทนากลุ่มเพื่อพิจารณาผลการดำเนินงาน อย่างน้อย ๑ ครั้ง โดยมีผู้เข้าร่วมในแต่ละครั้งไม่ต่ำกว่า ๒๐๐ คน เพื่อรับฟังความคิดเห็นและข้อเสนอแนะ และสรุปปัญหาอุปสรรค เพื่อปรับปรุงและแก้ไขร่างแนวทางการปฏิบัติและข้อเสนอแนะเชิงนโยบายที่เกี่ยวข้องกับการปฏิบัติต่อสัตว์ป่าเพื่องานทางวิทยาศาสตร์ (กลุ่มสัตว์เลี้ยงลูกด้วยนม) และคู่มือการปฏิบัติต่อสัตว์ป่าเพื่องานทางวิทยาศาสตร์ (กลุ่มสัตว์เลี้ยงลูกด้วยนม)

1. จัดทำรายงาน (ร่างแนวทางการปฏิบัติต่อสัตว์ป่าเพื่องานทางวิทยาศาสตร์ (กลุ่มสัตว์เลี้ยงลูกด้วยนม)) โดยครอบคลุมประเด็นหรือสาระสำคัญที่ปรากฏในมาตรฐานสากล

๔.๓.๑ แนวทางการดำเนินการวิจัยและการปฏิบัติต่อสัตว์ป่า (กลุ่มสัตว์เลี้ยงลูกด้วยนม) ที่พบในประเทศไทย โดยครอบคลุมระบบนิเวศ ขนาด (สัตว์ขนาดเล็ก กลาง และใหญ่) และชนิดของกลุ่มสัตว์ดังต่อไปนี้

• อันดับสัตว์กีบคู่ (Order Artiodactyla)

• อันดับสัตว์กินเนื้อ (Order Carnivora)

• อันดับค้างคาว (Order Chiroptera)

• อันดับลิ่น (Order Pholidota)

• อันดับบ่าง (Order Dermoptera)

• อันดับหนูเหม็น (Order Erinaceomorpha)

• อันดับสัตว์กินแมลง (Order Insectivora)

• อันดับกระต่าย (Order Lagomorpha)

• อันดับสัตว์กีบคี่ (Order Perissodactyla)

• อันดับวานร (Order Primates)

• อันดับช้าง (Order Proboscidea)

• อันดับสัตว์ฟันแทะ (Order Rodentia)

• อันดับกระแต (Order Scandentia)

หมายเหตุ - ในกรณีที่เป็นกลุ่มสัตว์ที่มีความเสี่ยงต่อการสูญพันธุ์ หรือกลุ่มสัตว์ที่มีข้อมูลการศึกษาน้อย สามารถจัดทำแนวทางทางการดำเนินการวิจัยและการปฏิบัติต่อสัตว์ป่ากลุ่มกลุ่มนั้น โดยอ้างอิงจากกลุ่มสัตว์ที่มีความสัมพันธ์ใกล้เคียง และมีข้อมูลอ้างอิงมากพอที่จะใช้ในการเปรียบเทียบได้ตามความเหมาะสม

๔.๓.๒ แนวทางขั้นตอน (Flow chart) การขอใช้สัตว์เพื่องานทางวิทยาศาสตร์

• การดำเนินการขออนุญาตใช้สัตว์เพื่องานทางวิทยาศาสตร์ต่อคณะกรรมการกำกับดูแลการเลี้ยงและใช้สัตว์เพื่องานทางวิทยาศาสตร์ (คกส.) ของสถาบัน

• การดำเนินการการขออนุญาตทำวิจัยในพื้นที่ดูแลรับผิดชอบของกรมอุทยานแห่งชาติ สัตว์ป่า และพันธุ์พืช ตามพระราชบัญญัติอุทยานแห่งชาติ พ.ศ. ๒๕๖๒

• การดำเนินการขออนุญาตใช้สัตว์ที่อยู่ภายใต้การคุ้มครองโดยพระราชบัญญัติสงวนและคุ้มครองสัตว์ป่า พ.ศ. ๒๕๖๒ เพื่อการสํารวจ การศึกษา การวิจัย หรือการทดลองทางวิชาการ

• รายชื่อกลุ่มสัตว์เลี้ยงลูกด้วยนมที่อยู่ภายใต้การคุ้มครองโดยพระราชบัญญัติสงวนและคุ้มครองสัตว์ป่า พุ.ศ. ๒๕๖๒

๔.๓.๒ การประเมินความเสี่ยงและคุณประโยชน์ (Risks and Benefits)

๔.๓.๓ เกณฑ์ในการพิจารณาการใช้สัตว์ป่า (กลุ่มเลี้ยงลูกด้วยนม) แต่ละชนิดในการใช้งานทางวิทยาศาสตร์ จากการประเมินสถานะภาพของประชากรในธรรมชาติ (Population status considerations in nature)

๔.๓.๔ วิธีการจับหรือการได้มาซึ่งตัวอย่าง (Capture and Acquisition) การควบคุมและการรับมือ (Restraint and Handling) การทำให้หมดสติ (Anesthesia) การขนย้าย (Translocation) และสถานที่เลี้ยงและการดูแล (Housing and Maintenance) ของสัตว์ป่า (กลุ่มเลี้ยงลูกด้วยนม) แต่ละชนิด

๔.๓.๕ หลักการและแนวทางการวิจัยโดยการไม่รุกล้ำร่างกาย (Non-invasive research)   
เช่น การทำสัญลักษณ์ (Marking) การนับปริมาณและการวัดขนาด (Counting and Measurement) การติดเครื่องส่งสัญญาณเพื่อการติดตาม (Tracking) เป็นต้น

๔.๓.๖ หลักการและแนวทางการวิจัยโดยการรุกล้ำร่างกาย (Invasive research) เช่น การเก็บเนื้อเยื่อและน้ำเลือด (Tissue and blood sampling) การผ่าตัด (Surgical procedures)

๔.๓.๗ หลักการและแนวทางการวินิจฉัยตัวอย่างหลังการวิจัย (Post-researched specimens diagnosis) ของสัตว์แต่ละชนิด เพื่อดำเนินการ

• ปล่อยคืนสู่ธรรมชาติ (Release)

• บริจาคหรือส่งต่อแก่สถานที่เลี้ยงอื่นๆ (Donation) กรณีไม่สามารถปล่อยคืนสู่ธรรมชาติได้

• การุณยฆาตกลุ่ม (Euthanasia)

๔.๓.๘ การเก็บรักษาตัวอย่างของกลุ่มสัตว์แต่ละชนิด (Museum collection)

1. จัดประชุมเชิงวิพากษ์จากผู้ที่มีความรู้ความชำนาญด้านการใช้สัตว์เพื่องานทางวิทยาศาสตร์ อย่างน้อย ๑ ครั้ง ในรูปแบบออนไซต์ (On-site) หรือแบบออนไลน์ (Online) โดยมีผู้เข้าร่วมไม่ต่ำกว่า ๒๐๐ คน เพื่อพิจารณาร่างแนวทางการปฏิบัติต่อสัตว์ป่าเพื่องานทางวิทยาศาสตร์ (กลุ่มสัตว์เลี้ยงลูกด้วยนม) และข้อเสนอแนะเชิงนโยบายที่เกี่ยวข้อง รวมทั้งสรุปปัญหาอุปสรรค เพื่อปรับปรุงและแก้ไข

1. ถ่ายทอดองค์ความรู้ และเทคนิคการดำเนินงานในขั้นตอนต่างๆ ของการประกาศร่างแนวทางการปฏิบัติต่อสัตว์ป่าเพื่องานทางวิทยาศาสตร์ (กลุ่มสัตว์เลี้ยงลูกด้วยนม) ให้กับเจ้าหน้าที่หรือผู้ปฏิบัติการที่เกี่ยวข้องเพื่อเพิ่มประสบการณ์การเรียนรู้ในเรื่องดังกล่าว

**๕. งบประมาณเพื่อการดำเนินการ**

งบประมาณสำนักงานการวิจัยแห่งชาติ (วช.) แผนงบกองทุนส่งเสริมวิทยาศาสตร์ วิจัยและนวัตกรรม แผนงานยกระดับมาตรฐานการวิจัยและนวัตกรรมของประเทศ ประจำปีงบประมาณ ๒๕๖๕ “โครงการบริหารและพัฒนางานสัตว์เพื่องานทางวิทยาศาสตร์” ในวงเงินไม่เกิน ๑,๓๐๐,๐๐๐ บาท (หนึ่งล้านสามแสนบาทถ้วน)

**๖. คุณสมบัติของหน่วยงานหรือคณะบุคคลผู้เสนอโครงการ**

๖.๑ เป็นหน่วยงานหรือคณะบุคคลที่มีความรู้ ความเชี่ยวชาญและประสบการณ์ด้านการปฏิบัติต่อสัตว์ป่างานทางวิทยาศาสตร์ (กลุ่มสัตว์เลี้ยงลูกด้วยนม)

๖.๒ มีผลงานหรือผลการดำเนินงานด้านการปฏิบัติต่อสัตว์ป่าเพื่องานทางวิทยาศาสตร์ (กลุ่มสัตว์เลี้ยงลูกด้วยนม)

๖.๓ มีความรู้และเข้าใจในข้อกำหนดจรรยาบรรณการดำเนินการต่อสัตว์เพื่องานทางวิทยาศาสตร์ และพระราชบัญญัติสัตว์เพื่องานทางวิทยาศาสตร์ พ.ศ. ๒๕๕๘ และ พระราชบัญญัติสงวนและคุ้มครองสัตว์ป่า พ.ศ. ๒๕๖๒ เป็นอย่างดี

๖.๔ คณะผู้ดำเนินการต้องมีจำนวนบุคลากรและความรู้ที่เหมาะสมในการดำเนินงานได้อย่างมีประสิทธิภาพและสามารถดำเนินโครงการแล้วเสร็จภายในงบประมาณและเวลาที่กำหนด รวมทั้งให้คำปรึกษาแนะนำที่เกี่ยวข้องกับโครงการและสามารถส่งบุคลากรมาให้ข้อมูลรายละเอียด การดำเนินการได้ตามที่ วช. ร้องขอ

๖.๕ ให้เชิญผู้แทน วช. เข้าร่วมเป็นผู้สังเกตการณ์ในการประชุมหรือสัมมนาที่ดำเนินการตามขอบข่าย  
การดำเนินงานนี้

๖.๖ สามารถร่วมชี้แจงผลงานหรือนำเสนอในการประชุมหรือสัมมนาตามที่ วช. ร้องขอ

๖.๗ ในกรณีที่ไม่เป็นไปตามคุณสมบัติข้างต้น ให้ถือว่าการพิจารณาของ วช. เป็นที่สิ้นสุด

**๗. ระยะเวลาในการดำเนินงาน**

หน่วยงาน/คณะบุคคลที่สนใจ ให้จัดทำข้อเสนอโครงการ มีรายละเอียดการดำเนินงานและระบุรายละเอียดของช่วงเวลาแต่ละกิจกรรมรวมทั้งรายละเอียดงบประมาณ จำนวน ๕ ชุด ส่งให้สำนักงานการวิจัยแห่งชาติ (วช.) ภายใน ๑ เดือน โดยมีเงื่อนไขการดำเนินงานตามข้อเสนอโครงการให้แล้วเสร็จภายใน ๑๑ เดือน นับจากวันลงนามในสัญญา

**๘. การส่งมอบงานและการเบิกจ่ายเงิน**

การส่งมอบงานและการเบิกจ่ายเงินให้เป็นไปตามสัญญารับทุนการทำกิจกรรม และประกาศสำนักงานการวิจัยแห่งชาติ ว่าด้วยแนวทางและหลักเกณฑ์ในการดำเนินงานเพื่อการวิจัยและส่งเสริมและสนับสนุนการวิจัยของสำนักงานคณะกรรมการวิจัยแห่งชาติ พ.ศ.๒๕๕๕

**เงินงวดที่ ๑** (๕๐%) เบิกจ่ายเมื่อผู้รับจ้างได้ส่งแบบการจัดทำรายงานกิจกรรมเบื้องต้น (Inception report) จำนวน ๕ ชุด และไฟล์ต้นฉบับมาทางจดหมายอิเล็กทรอนิกส์ (nrctiad@gmail.com) ภายใน ๒ เดือน นับถัดจากวันลงนามในสัญญา และได้รับความเห็นชอบจาก วช. แล้ว โดยหักเงินเพื่อเป็นประกันการปฏิบัติตามสัญญาจำนวนร้อยละ ๕ ของเงินงวดที่ ๑

**เงินงวดที่ ๒** (๓๐%) เบิกจ่ายเมื่อได้รับรายงานความก้าวหน้า (Progress report) และข้อเสนอแนะเชิงนโยบายที่เกี่ยวข้องกับหลักการปฏิบัติต่อสัตว์ป่าเพื่องานทางวิทยาศาสตร์จำนวน (กลุ่มสัตว์เลี้ยงลูกด้วยนม) จำนวนอย่างละ ๕ ชุด พร้อมไฟล์ต้นฉบับมาทางจดหมายอิเล็กทรอนิกส์ (nrctiad@gmail.com) ภายใน ๖ เดือน นับถัดจากวันลงนามในสัญญา ซึ่งได้รับความเห็นชอบจาก วช. แล้ว โดยหักเงินเพื่อเป็นประกันการปฏิบัติตามสัญญาจำนวนร้อยละ ๕ ของเงินงวดที่ ๒

**เงินงวดที่ ๓** (๒๐%) เบิกจ่ายเมื่อได้รับร่างรายงานฉบับสมบูรณ์ (Final report) และร่างคู่มือหลักการปฏิบัติต่อสัตว์ป่า เพื่องานทางวิทยาศาสตร์ (กลุ่มสัตว์เลี้ยงลูกด้วยนม) จำนวนอย่างละ ๕ ชุด พร้อมไฟล์ต้นฉบับมาทางจดหมายอิเล็กทรอนิกส์ (nrctiad@gmail.com) ภายใน ๑๐ เดือน นับถัดจากวันลงนามในสัญญา ซึ่งได้รับความเห็นชอบจาก วช. แล้ว โดยหักเงินเพื่อเป็นประกันการปฏิบัติตามสัญญาจำนวนร้อยละ ๕ ของเงินงวดที่ ๓

อนึ่ง วช. **จะคืนเงินประกันการปฏิบัติตามสัญญา** เมื่อส่งรายงานฉบับสมบูรณ์ และร่างคู่มือหลักการปฏิบัติต่อ  
สัตว์ป่าเพื่องานทางวิทยาศาสตร์ (กลุ่มสัตว์เลี้ยงลูกด้วยนม) (ฉบับปรับปรุง) จำนวนอย่างละ ๕ ชุด พร้อมไฟล์ต้นฉบับมาทางจดหมายอิเล็กทรอนิกส์ (nrctiad@gmail.com) ภายใน ๓๐ วัน นับตั้งแต่วันครบกำหนดการทำกิจกรรมตามสัญญานี้ โดยรายงานฯ ได้รับความเห็นชอบจาก วช. และพ้นจากพันธหน้าที่ตามสัญญาฯ แล้ว

กรณีที่ผู้รับทุนละทิ้งงานตามโครงการในสัญญานี้ หรือไม่ปฏิบัติตามสัญญาข้อใดข้อหนึ่ง ผู้ให้ทุนจะมีหนังสือแจ้งให้ผู้รับทุนทราบโดยจะกำหนดระยะเวลาพอสมควรเพื่อให้ผู้รับทุนปฏิบัติให้ถูกต้องตามสัญญา หากผู้รับทุนไม่ปฏิบัติตามระยะเวลาที่กำหนดดังกล่าว ผู้ให้ทุนมีสิทธิบอกเลิกสัญญาได้ทันที ในกรณีดังกล่าวผู้รับทุนจะต้องชดใช้คืนเงินทุนอุดหนุนทั้งหมด หรือบางส่วนตามที่ผู้ให้ทุนเห็นสมควร รวมทั้งดอกเบี้ยในอัตรา ร้อยละ ๕ (ห้า) ต่อปี ภายใน ๓๐ (สามสิบ) วัน นับแต่วันที่ผู้ให้ทุนมีหนังสือแจ้งให้ผู้รับทุนทราบ ทั้งนี้ในกรณีเกิดความเสียหายอย่างใดอย่างหนึ่งแก่ผู้ให้ทุน ผู้ให้ทุนมีสิทธิที่จะเรียกค่าเสียหายอย่างใดอย่างหนึ่งจากผู้รับทุนอีกด้วย

**๙. ข้อสงวนสิทธิ์ของสำนักงานการวิจัยแห่งชาติ (วช.)**

ในกรณีที่สำนักงานการวิจัยแห่งชาติ (วช.) มีเหตุจำเป็นหรือเหตุสุดวิสัยที่ไม่อาจทำสัญญาตามที่ได้ตกลงไว้ ให้ถือว่าเป็นอันยกเลิกไป และคู่สัญญาไม่มีสิทธิ์โต้แย้งหรือเรียกร้องค่าเสียหายใดๆ และ วช. โดยคณะกรรมการ  
จัดจ้างขอสงวนสิทธิ์พิจารณาความเหมาะสม ตามความถูกต้องทางวิชาการ ภายในงบประมาณดำเนินโครงการ ๑,๓๐๐,๐๐๐ บาท (หนึ่งล้านสามแสนบาทถ้วน) โดยถือประโยชน์ของทางราชการเป็นสำคัญ

**๑๐. ผู้ประสานงาน**

๑) นางสาววาสนา น้อยนาช อีเมล: wasana.n@nrct.go.th  
รองผู้อำนวยการสถาบันพัฒนาการดำเนินการต่อสัตว์

เพื่องานทางวิทยาศาสตร์

๒) นางสาวทัณฑิมา สดใส อีเมล์: tantima.s@nrct.go.th

นักวิเคราะห์นโยบายและแผนชำนาญการพิเศษ

๓) นายปรเมศวร์ ตรีวลัยรัตน์ อีเมล: poramad.tri@gmail.com

นักวิเคราะห์นโยบายและแผน โทร: ๐๘๑-๕๔๑-๗๙๘๒

**ที่อยู่ติดต่อประสานงาน**

สถาบันพัฒนาการดำเนินการต่อสัตว์เพื่องานทางวิทยาศาสตร์ (สพสว.)

สำนักงานการวิจัยแห่งชาติ

๑๙๖ ถนนพหลโยธิน แขวงลาดยาว เขตจตุจักร กรุงเทพมหานคร ๑๐๙๐๐

**โทรศัพท์:** ๐-๒๕๙๗-๘๗๕๑, ๐-๒๕๖๑-๒๔๔๕ ต่อ ๖๒๔, ๖๒๕

**โทรสาร:** ๐-๒๕๗๙-๐๓๘๘

**อีเมล:** nrctiad@gmail.com